Birt þann 12. júní , 2014 | Höfundur : Nörd Norðursins Sony hóf kynninguna með nýju sýnishorni úr Destiny og tilkynnti að leikurinn færi í beta prófun 17. júlí næst komandi . Í tengslum við leikinn mun Sony bjóða upp á sérstakan Destiny PS4 pakka sem inniheldur hvíta PS4 leikjatölvu og eintak af Destiny leiknum . Fjöldi spennandi indí leikja eru væntanlegir á PS3 og PS4 og þar ber að nefna Aaru’s Awakening frá íslenska leikjafyrirtækinu Lumenox Games . Sony sýndi ekki nýju stikluna úr leiknum á E 3 blaðamannafundinum en Lumenox Games er á svæðinu að kynna leikinn sinn fyrir gestum E 3 sýningarinnar . Aðrir leikir sem eru væntanlegir á PS leikjatölvurnar eru Titan Souls , Abzu , Broforce , Not a Hero , Hotline Miami : Wrong Number , The Talos Principle og Entwined . The Last of Us verður uppfærður fyrir PS4 og kemur út 29. júlí . GTA V er einnig væntanlegur á PS4 næsta haust , og okkur til mikillar gleði verður hægt að uppfæra upplýsingar úr PS3 yfir í PS4 , þannig að þeir sem hafa spilað GTA V mikið á PS3 geta haldið áfram á PS4 . Ný viðbót fyrir Infamous Second Son var kynnt og undirstrikað að ekki væri nauðsynlegt að eiga Infamous Second Son til að spila viðbótina , en þeir sem ættu Infamous Second Son myndu fá aðgang að sérstöku efni ( special content ) . Þær gleðifréttir bárust að gullmolinn Grim Fandango , sem Tim Schafer og LucasArt gerðu frægan árið 1998 , yrði endurgerður fyrir PlayStation 4 og PS Vita . Mikil fagnaðarlæti brutust út enda gæðaleikur hér á ferð . Það er Double Fine Productions , leikjafyrirtæki Tim Schafers , sem mun annast endurgerðina . Sony benti á möguleika PlayStation myndavélarinnar og framtíð tölvuleikja . Sýndargleraugun Project Morpheus eru til sýnis og þar geta gestir fengið að prófa græjuna og spilað EVE Valkyrie frá íslenska leikjafyrirtækinu CCP . Á fundinum var einnig tilkynnt að YouTube app væri á leiðinni á PS4 og gætu notendur halað myndböndum beint þangað inn . Tilkynnt var að Powers teiknimyndasagan eftir Brian Michael Bendis og Michael Avon Oeming verði að nýrri sjónvarpsseríu sem verður fáanleg á PlayStation . Myndasögurnar fjalla um tvo rannsóknarlögreglumenn sem sérhæfa sig í glæpum sem tengjast ofurhetjum og ofurkröftum . Tvær seríur verða gerðar til að byrja með . Fyrsti þátturinn verður frír í Bandaríkjunum í gegnum PlayStation og bandarískir PS Plus áskrifendur fá ókeypis aðgang að allri seríunni . Vonum að það sama muni gilda um Evrópu . Kristján Már , penni Nörd Norðursins , gagnrýndi myndasöguna Who Killed Retro Girl ? sem er hluti af Powers seríunni og gaf sögunni 4 stjörnur af 5 mögulegum . Enn er verið að finna leikara í hlutverkin og var þar af leiðandi ekkert sýnt úr þáttunum . Aftur á móti var sýnt úr nýrri Ratchet & Clank kvikmynd í fullri lengd sem verður tilbúin árið 2015 . PlayStation TV græjan var kynnt til sögunnar . PlayStation TV kom á japanskan markað í fyrra en er væntalegur á þessu ári til Bandaríkjanna og Evrópu . Með græjunni geta notendur streymt leiki og þannig spilað leiki í sjónvarpi sem er ekki beint tengt við PS4 tölvuna . Í þessu stutta kynningarmyndbandisést ágætlega hvernig þessi möguleiki PlayStation TV virkar . Ný sýnishorn og stiklur úr væntanlegum leikjum voru einnig sýndar í fyrsta sinn á blaðamannafundinum og er hægt að horfa á myndböndin hér fyrir neðan .